Meisie sterf ná honde haar en boetie aanvalFoto: Rescue Care Garrith Jamieson, woordvoerder van Rescue Care, het gesê paramedici is omstreeks 17:00 Saterdag na ŉ huis in Wiggins, Durban, ontbied. “Met ons aankoms op die toneel was daar ŉ driejarige meisie wat kritieke beserings opgedoen het. Ná pogings van 40 minute om haar by te bring is sy op die toneel dood verklaar.” Volgens Jamieson is die dogtertjie se boetie ook deur die honde aangeval en het ook ernstige beserings opgedoen. Hy is na ŉ nabygeleë hospitaal gejaag vir verdere behandeling. “Die SAPD en DBV was op die toneel en sal die saak verder ondersoek.” Chris Botha, woordvoerder van Netcare 911, het gesê die kinders is deur die gesin se twee pitbull-honde aangeval. Dit is nie duidelik of die honde ná die voorval verwyder of van kant gemaak is nie.